
1. Alegerile pentru Parlamentul European 

 

 

Desfăşurate pentru prima dată în 25 de ţări, alegerile pentru Parlamentul European din iunie 2004 au chemat la urne aproximativ 338 de milioane de alegători, în cadrul celui mai amplu proces electoral organizat în Uniunea Europeană. Alegerile directe pentru Parlamentul European au loc la fiecare cinci ani, începând cu 1979, anul primului vot parlamentar european. Scrutinul s-a desfăşurat în fiecare dintre cele 25 de state membre. Membrii Parlamentului European sunt aleşi prin vot universal pentru un mandat de 5 ani. Alegerile pentru ocuparea celor 732 de locurilor în Parlamentul European au avut loc în perioada 10-13 iunie 2004. Data de 13 iunie a.c. a fost aleasă ca dată de desfăşurare a scrutinului de către majoritatea statelor membre ale Uniunii Europene. 

Repartizarea pe ţări a mandatelor de deputaţi în viitorul Parlament European se prezintă în felul următor: 

Germania - 99 de mandate (cel mai mare număr de mandate), Franţa - 78 de mandate, Marea Britanie - 78 de mandate, Italia - 78 de mandate, Spania - 54 de mandate, Polonia - 54 de mandate, Olanda - 27 de mandate, Belgia - 24 de mandate, Portugalia - 24 de mandate, Grecia - 24 de mandate, Cehia - 24 de mandate, Ungaria - 24 de mandate, Suedia - 19 mandate, Austria - 18 mandate, Danemarca - 14 mandate, Finlanda - 14 mandate, Slovacia - 14 mandate, Irlanda - 13 mandate, Lituania - 13 mandate, Letonia - 9 mandate, Slovenia - 7 mandate, Luxemburg - 6 mandate, Estonia - 6 mandate, Cipru - 6 mandate, Malta - 5 mandate (cele mai puţine mandate).

Alegerile pentru Parlamentul European desfăşurate în toate cele 25 de ţări membre ale Uniunii Europene au întărit majoritatea deţinută şi până acum în legislativul european de Partidul Popular European (272 mandate din totalul de 732) şi, cu mici excepţii, au fost interpretate de analiştii politici drept "un vot de blam al electoratului dat partidelor aflate la guvernare în statele membre". 

 

 

În Austria, social-democraţii (33,4% din voturi) i-au devansat la o mică diferenţă pe conservatorii (32,7%) aflaţi la putere, în timp ce extrema dreaptă (6,3%) a suferit o înfrângere istorică, potrivit rezultatelor oficiale comunicate de oficialităţile locale. Singurul reprezentant al partidului considerat de extremă-dreapta al lui Joerg Haider (FPO) care va ocupa un loc în viitorul Parlament European este Andreas Moelzer, jurnalist devenit celebru pentru articolele sale xenofobe. Fondator al săptămânalului de extremă dreapta “Zur Zeit” (“În prezent”), Andreas Moelzer este considerat ideologul cel mai radical al partidului lui J. Haider. O altă apariţie surprinzătoare în PE din partea Austriei este Hans-Peter Martin, un eurodeputat exclus din grupul socialist care şi-a făcut campanie denunţând un sistem de fraudă generalizată în Parlamentul European. 

În Belgia, liberalii flamanzi ai premierului Guy Verhofstadt au fost devansaţi de opoziţia creştin-democrată şi extrema dreaptă, potrivit rezultatelor oficiale difuzate de Ministerul federal de Interne, după numărarea a 81,58% dintre voturile exprimate. 

În Cehia, primele alegeri pentru Parlamentul European au reprezentat o lovitură grea pentru coaliţia condusă de premierul Vladimir Spidla, al cărui partid, Partidul Social Democratic, a obţinut doar două locuri în PE. Câştigătorul scrutinului este Partidul Democratic Civic, de opoziţie, care a obţinut, potrivit rezultatelor preliminare, 29,9% din totalul voturilor exprimate, respectiv nouă locuri din cele 24 mandate atribuite noii intrate în UE. Potrivit surselor oficiale, Partidul Comunist din Cehia s-a plasat pe locul al doilea în alegerile europene, cu 20,4% din voturi (şase locuri). 

Votul desfăşurat în Cipru pentru alegerea membrilor Parlamentului European reflectă rezultatele referendumului din luna aprilie a.c. în urma căruia planul de pace al ONU pentru reunificarea Ciprului a fost respins. Patru din cele şase locuri ale Ciprului în legislativul UE au fost câştigate de către formaţiunile ce au respins planul de pace: două au fost obţinute de Partidul Comunist Akel, unul de către Partidul Democratic al preşedintelui Tassos Papadopoulos şi altul de către Partidul pentru Europa. Formaţiunea de dreapta, Alianţa Democratică, care a sprijinit planul de pace elaborat de secretarul general al ONU, Kofi Annan, a câştigat două locuri în Parlamentul European. Spre deosebire de majoritatea statelor membre ale UE, unde rata participării la vot a fost foarte scăzută, în Cipru prezenţa la urne a fost de 71%. 

În Danemarca, votul alegătorilor a dat câştig de cauză opoziţiei, reprezentată în această ţară de Partidul Social Democrat, câştigând 5 mandate din cele 16 atribuite Danemarcei. Partidul liberal, aflat la putere, nu a obţinut decât 3 locuri în viitorul Parlament faţă de cele 5 deţinute în legislatura trecută. 

În Estonia, conform rezultatelor finale anunţate, pe primul loc s-a plasat un mic partid pro-european Social-Democrat care a câştigat 3 mandate de deputat, celelalte 3 fiind obţinute de 3 formaţiuni de dreapta - Partidul Reformei, membru în coaliţia guvernamentală, Partidul de Centru şi "Pro Patria". "Res Publica", formaţiunea premierului Juhan Parts şi partener al coaliţiei Uniunii Poporului, nu a obţinut nici un loc. 

În Finlanda, câştigătorul alegerilor pentru PE este principala formaţiune politică de opoziţie, Partidul Coaliţiei Naţionale (KOK, conservator), care a obţinut 23,7% dintre voturile exprimate, potrivit rezultatelor definitive. Pe locul al doilea s-a clasat, la foarte mică distanţă, Partidul de Centru (KESK) al premierului Matti Vanhanen, cu 23,3% dintre opţiunile alegătorilor, în timp ce aliatul său la guvernare, Partidul Social-Democrat (SDP), a întrunit 21,1% din voturi. Rata de participare a atins 40,1%. 

Opoziţia socialistă din Franţa (Partidul Socialist), care a obţinut 31 de mandate, pentru care au votat 28,89% dintre alegătorii prezenţi la urne, a câştigat detaşat în faţa Uniunii pentru o Mişcare Populară (de dreapta), a preşedintelui Jacques Chirac, care nu a obţinut decât 17 mandate (16,63% din voturi). Celelalte locuri în PE care îi revin Franţei vor fi ocupate, astfel: Uniunea pentru Democraţia Franceză (UDF) - 11 mandate (11,94% din voturi); Mişcarea pentru Franţa (MPF), de asemenea de dreapta - 3 mandate (6,67% din voturi); Partidul Comunist Francez (PCF) - 2 mandate (5,25% din sufragii); Verzii (ecologiştii) - 6 locuri, respectiv, 7,4% din voturi; Frontul Naţional (FN) - 7 mandate (9,81% din sufragii); ultimul mandat fiind obţinut de un partid ce apără interesele cetăţenilor din teritoriile de peste mări. 

În Germania, rezultatele alegerilor au confirmat victoria opoziţiei conservatoare (CDU-CSU), care a obţinut 44,8% din voturi, faţă de Partidul Social-Democrat (SPD), condus de cancelarul Gerhard Schroeder, care a obţinut doar 21,7% din voturi, potrivit rezultatelor parţiale. 

În Grecia, Partidul conservator Noua Democraţie (ND) al primului ministru grec Costas Caramanlis a câştigat detaşat alegerile europene obţinând 44,4% din voturi, cu 10% mai multe decât PASOK (socialist), potrivit rezultatelor parţiale. 

În Irlanda, alegerile pentru Parlamentul European s-au soldat cu victoria partidului Fianna Fail, al premierului Bertie Ahern, potrivit rezultatelor oficiale parţiale. Fianna Fail a obţinut 30,9% din voturi în trei din cele patru circumscripţii, cu 8% mai puţin decât la alegerile europene din 1999. În schimb, partidul Sinn Fein, aliatul politic al Armatei Republicane Irlandeze (IRA, paramilitară), a obţinut 11,9% din voturi, aproape dublu faţă de cele 6,3 procente din 1999. Potrivit rezultatelor parţiale, Partidul Laburist a întrunit 9,% din sufragii, cu 1% mai mult decât în 1999. 

În Italia, cifrele parţiale comunicate dau avantaj partidelor de opoziţie în ansamblul lor, cu 46,8% din voturile exprimate, faţă de 45,6% voturi în favoarea majorităţii de centru-dreapta. Analiştii politici au apreciat că şeful guvernului italian, Silvio Berlusconi, a suferit, potrivit analiştilor, o înfrângere personală în alegeri, partidul său, Forza Italia, obţinând doar 20,9% dintre voturile exprimate, în condiţiile în care şeful guvernului fixase ca obiectiv pentru alegerile europene un scor de “25% şi peste”. Principala coaliţie a opoziţiei, Măslinul, patronată de preşedintele Comisiei Europene, Romano Prodi, este creditată cu 32,1% dintre voturi, potrivit rezultatelor parţiale. 

Partidele de opoziţie de dreapta din Letonia au câştigat primele alegeri europene organizate în această ţară baltică, potrivit rezultatelor provizorii. Conform acestor rezultate, partidul liberal de dreapta Patrie şi Libertate a obţinut 29,82% din sufragii, urmat de partidul conservator Noua Eră, al fostului premier Einars Repse, cu 19,68% din voturi. Formaţiunea Pentru Drepturile Omului, un partid ce a apărat minoritatea rusofonă, care reprezintă peste o treime din populaţia ţării, a obţinut 10,77% din voturi. Partidul Poporului, liberal de dreapta, este singurul din cele trei formaţiuni ale actualei coaliţii guvernamentale de la Riga ce va fi reprezentat în Parlamentul European, cu 6,6% din voturi. Calea Letonă a obţinut, conform aceloraşi rezultate, 6,52%, iar Partidul Fermierilor şi Verzilor, al premierului Indulis Emsis, şi aliatul său, Prima Letonie, nu au reuşit să treacă de pragul electoral de 5%. 

În Lituania, câştigătorul alegerilor este Partidul Muncii, fondat de milionarul populist de origine rusă Viktor Uspaskici, în favoarea căruia s-au pronunţat 31,49 % dintre alegători. Partidul lui V. Uspaskici este urmat de Partidul Social-Democrat, condus de premierul Algirdas Brazauskas, care a obţinut 14,45% din voturi, de Partidul Conservator (de opoziţie), cu 11,19% şi de Centrul Liberal (de opoziţie), cu 10,01% din sufragii. Pragul electoral de 5% a mai fost depăşit de Partidul Liberal-Democrat, al fostului preşedinte Rolandas Paksas, care a obţinut 6,36% din voturi. 

În Luxemburg, Partidul Popular Creştin-Social (CSV), al premierului Jean-Claude Juncker, a obţinut o victorie confortabilă, obţinând aproape 40% din voturile exprimate şi 3 din totalul celor 6 mandate ce revin Marelui Ducat în legislativul de la Strasbourg, conform rezultatelor preliminare. Pe locul al doilea se plasează opoziţia socialistă, LSAP, cu 22% din sufragii, scor ce-i asigură doar un mandat european. Un rezultat bun a obţinut şi partidul Verzilor, clasat pe locul al treilea, cu 15,04% din voturile electoratului, în timp ce liberalii din Partidul Democrat (DP), partenerul de coaliţie al CSV, au obţinut 14,89% din sufragii. Locul cinci a revenit Mişcării populiste de dreapta ADR, cu 8,03% din sufragiile exprimate. 

Cetăţenii cu drept de vot din Malta şi-au ales cei cinci reprezentanţi în noul Parlament European, acordând cel mai mare număr de voturi laburiştilor, în cadrul unui scrutin ce a înregistrat o participare record de 82,39%. Maltezii au acordat Partidului Laburist Maltez (centru-stânga) 48,42% din voturi, Partidului Naţionalist (centru-dreapta) 39,76%, iar Alternativei Democratice/Ecologiştii 9,32%. Independenţii au obţinut 1,48% voturi. 

Electoratul din Marea Britanie a transmis un mesaj puternic antieuropean prin votul acordat Partidului britanic pentru Independenţă, favorabil ideii retragerii ţării din UE. Acest partid a primit 20% din voturi, cu puţin sub nivelul procentual obţinut de Partidul Laburist şi de cel Conservator, ambele cotate cu 22% din voturi. Interesant de observat că ascensiunea acestui partid s-a făcut, nu cum ar fi fost de aşteptat, în detrimentul laburiştilor şi a premierului Tony Blair, ci al conservatorilor, care au pierdut 14% faţă de nivelul voturilor obţinut în 1999, potrivit analiştilor politici. 

Creştin-democraţii (CDA) din Olanda au obţinut cel mai mare număr de voturi, în pofida unui net recul faţă de scorul pe care îl înregistraseră în urmă cu cinci ani. Membri ai blocului conservator din Parlamentul european, creştin-democraţii premierului Jan Peter Balkenende au câştigat 24,4% din voturi (27% în 1999), faţă de 23,6 % favorabile PvdA (din opoziţie). Potrivit ultimelor rezultate comunicate de Parlamentul European, cele două partide obţin totuşi acelaşi număr de locuri în legislativul comunitar, şi anume câte şapte; VVD (liberal, 13,2% voturi), patru locuri; Groen Links (ecologiştii, 7,4% voturi), două locuri; RPF/SGP/GVP, 5,9% voturi, două locuri; D'66 (4,2% voturi), un loc; SP (socialist, 7% voturi), două locuri; Europa Transparant (7%), două locuri. 

Opoziţia socialistă a câştigat detaşat alegerile europene din Portugalia în faţa coaliţiei guvernamentale de centru-dreapta, potrivit rezultatelor oficiale parţiale. Partidul Socialist, principala formaţiune de opoziţie, a obţinut 44,52% din voturi, care îi asigură 12 locuri de deputaţi în PE. Coaliţia aflată la putere, formată din Partidul Social-Democrat şi Partidul Popular, nu a obţinut decât 33,24% din voturi şi va avea 9 deputaţi. Alianţa Partidul comuniştilor (Verzii) îşi păstrează cei doi deputaţi europeni, obţinând 9,11% din voturi. Blocul Stângii (extrema stângă) va avea şi el primul deputat european, obţinând aproape 5% din voturi. 

În Polonia, prezenţa la urne pentru alegerile europene a fost de numai 19,97%, cea mai scăzută rată de participare de la căderea comunismului în această ţară, în 1989. Potrivit unui sondaj efectuat la ieşirea de la urne, Partidul liberal Platforma Civică (PO, de opoziţie) ar fi câştigat alegerile, cu 25,21% din voturi. Locul al doilea ar urma să fie ocupat de Liga Familiilor Poloneze (LPR, opoziţie, ultracatolic şi antieuropean), cu 15,74% din sufragiile exprimate. Dreapta moderată, reprezentată de Partidul Legii şi Justiţiei (PiS, de opoziţi), ar obţine 11,82%, devansând Alianţa Stângii Democratice (SLD, aflată la guvernare), cu 10,39% din voturi, partidul populist Samoobrona (Partidul Autoapărării, de opoziţie), cu 10,09%, Uniunea pentru Libertate (UW) a fostului ministru de externe Bronislaw Geremek, cu 8%, şi Partidul Ţărănesc (PSL, opoziţie), cu 5,5%. Ultimul partid ce trece de pragul electoral de 5% este Partidul Social-Democratic (SdPL), rezultat în urma scindării Alianţei Stângii Democratice. 

În Slovacia, alegerile europene au fost câştigate de coaliţia aflată la guvernare, care a obţinut o majoritate absolută, de 51,2% din totalul sufragiilor exprimate, potrivit rezultatelor finale publicate. Primul scrutin european organizat în această ţară independentă din anul 1993 a fost însă marcat de cea mai scăzută rată de participare înregistrată în Uniunea Europeană, cu o prezenţă la urne de numai 16,96%. Uniunea Creştin-Democrată Slovacă (SDKU, partidul premierului Mikulas Dzurinda), una din cele patru formaţiuni ale coaliţiei guvernamentale din Slovacia, a obţinut cele mai multe voturi - 17,09%. SDKU devansează cu numai 372 de voturi Mişcarea pentru o Slovacie Democrată (HZDS), formaţiunea fostului premier autoritar Vladimir Meciar. Partidul "Direcţia - A treia Cale", condus de avocatul Robert Fico, obţine 16,9% din voturi, un scor destul de mic, avându-se în vedere faptul că sondajele de opinie creditau această formaţiune populistă cu peste 20% din intenţiile de vot. Pe următoarele locuri s-au situat două formaţiuni aliate ale SDKU: Mişcarea Creştin-Democrată şi SMK, Partidul Coaliţiei Maghiare, care obţine 16,2% şi, respectiv, 13,2% din voturi. Al patrulea partid din actuala coaliţie guvernamentală slovacă, de orientare liberală, ANO, al ministrului economiei Pavol Rusko, nu a depăşit pragul de 5% din sufragii necesar pentru a fi reprezentat în Parlamentul European, situaţia fiind identică şi pentru Partidul Comunist, KSS. 

În Slovenia, alegătorii au dat câştig de cauză formaţiunilor de opoziţie de centru-dreapta. Potrivit rezultatelor parţiale, două partide de centru-dreapta - Noua Slovenie (Nsi) şi Partidul Democratic Sloven (SDS) - au obţinut 23,48% din sufragii şi, respectiv, 17,69%, fiecăreia din cele două formaţiuni urmând să-i revină câte două locuri din cele şapte mandate acordate deputaţilor sloveni. Coaliţia de centru-stânga aflată la putere - formată din Partidul Liberal Democrat (LDS) şi Partidul Democratic al Pensionarilor (DESUS) - nu a obţinut decât 21,93% din sufragii, câştigând astfel numai două locuri în Parlamentul European. Un al patrulea partid sloven ce va fi reprezentat în Legislativul european este Lista Unită a Social-Democraţilor (ZLSD-de centru stânga), care a obţinut 14,17% din voturi, revenindu-i astfel un loc în forul de la Strasbourg. 

În Spania, Partidul Socialist Muncitoresc Spaniol (PSOE, la putere) a câştigat scrutinul european cu 43,71 % din voturile exprimate, devansând Partidului popular (PP, dreapta), creditat cu 40,82% din voturi, potrivit rezultatelor parţiale. PSOE, care obţine 25 de deputaţi din 54 de locuri disponibile, contra 23 pentru PP, îşi confirmă astfel victoria surpriză la legislativele de la 14 martie, obţinând un punct în plus în procentaj. 

În Suedia, Partidul Social-Democrat, aflat la guvernare, a pierdut teren în alegerile pentru Parlamentul European, obţinând 24,7% dintre voturile exprimate, în timp ce “Lista din iunie” (suveranistă) a reuşit un scor neaşteptat, 14,4%, potrivit rezultatelor definitive. Formaţiunea premierului Goeran Persson a pierdut 1,2% faţă de precedentele alegeri europene din 1999, dar a coborât spectaculos în raport cu cele 39,3% obţinute la legislativele din 2002. Marea surpriză a scrutinului o constituie “Lista din iunie”, pe care prognozele o creditau cu cel mult 5,2% dintre opţiuni. 

Absenteismul şi un număr mai mare de mandate obţinute de opoziţie au caracterizat şi alegerile din Ungaria pentru PE. Potrivit rezultatelor preliminare, cele 24 de euromandate au fost obţinute după cum urmează: Uniunea Civică FIDESZ (de opoziţie) - 12 mandate, Partidul Socialist Ungar, aflat la guvernare, - 9 mandate, Uniunea Democraţilor Liberi, din coaliţia guvernamentală, - 2 mandate, Forumul Democrat Ungar, din coaliţia opoziţiei, - 1 mandat. Participarea electoratului la vot, conform datelor parţiale la nivelul ţării, a fost de 38,42% din totalul celor înscrişi pe listele electorale. Rezultatele finale vor fi anunţate miercuri, 16 iunie. Primul-ministru ungar Peter Medgyessy a afirmat că eşecul socialiştilor în alegerile pentru Parlamentul European are drept cauză faptul că simpatizanţii partidului nu s-au prezentat la urne întrucât sunt mulţumiţi cu activitatea guvernului.

 

 

2. Reuniunea miniştrilor de interne şi de justiţie din statele membre ale Uniunii Europene 

 

La 8 iunie a.c., Înaltul Reprezentant UE pentru Politică Externă, Javier Solana, le-a propus miniştrilor europeni de interne să ia măsuri pentru a consolida capacitatea de analiză a informaţiilor în vederea combaterii terorismului, fără a constitui o structură separată în acest scop. Având în vedere ostilitatea sporită a marilor state europene faţă de o agenţie europeană de informaţii, Javier Solana a propus extinderea atribuţiilor SITCEN, o instituţie nou creată, care funcţionează la Bruxelles şi desfăşoară activităţi de analiză a ameninţărilor din afara Uniunii Europene. "Vom coordona eforturile de analiză ale serviciilor de informaţii externe sau interne. Este un mecanism simplu, dar care poate fi eficient şi poate fi pus în practică foarte repede", a precizat J. Solana, într-o conferinţă organizată la finalul reuniunii ministeriale de la Luxemburg. 

SITCEN a elaborat analize de risc pentru misiunea poliţiei UE din Bosnia sau pentru trupele din Afganistan. Totuşi, această instituţie nu dispune decât de şapte analişti proveniţi din state dotate cu servicii de spionaj extern (Franţa, Germania, Marea Britanie, Italia, Spania, Suedia şi Olanda), dar J. Solana a propus ca acestora să li se alăture reprezentanţi ai serviciilor de informaţii interne din alte state membre UE, în vederea elaborării de analize privind ameninţarea teroristă din interiorul ţărilor Uniunii. 

Această propunere, care a fost primită favorabil de miniştri, va fi adoptată de şefii de state şi de guverne în timpul summit-ului UE de la Bruxelles, din perioada 17-18 iunie 2004.

Pe de altă parte, miniştrii de interne şi ai justiţiei din statele membre ale Uniunii Europene au eşuat din nou în încercarea a se pune de acord cu privire la succesorul germanului Juergen Storbeck la conducerea Europol. În afara lui J. Storbeck, pe lista candidaţilor mai figurează francezul Jacques Franquet şi italianul Emmanuele Marotta. Succesorul lui J. Storbeck, al cărui mandat de cinci ani va expira la 1 iulie a.c., trebuie desemnat în unanimitate de statele membre. 

Potrivit lui Michael McDowell, ministrul irlandez al justiţiei, a cărui ţară deţine preşedinţia semestrială a UE, dacă nu se va ajunge la un acord în următoarele 15 zile, directorul adjunct al Europol, spaniolul Mariano Simancas, va asigura interimatul Europol.

 

 

 

3. Situaţia din Irak

Noul Guvern irakian se bucură de susţinerea populaţiei, dar va avea nevoie de asistenţa comunităţii internaţionale, a declarat, la 8 iunie a.c., în faţa Consiliului de Securitate, trimisul special ONU în Irak, Lakhdar Brahimi. "Noul Guvern irakian va fi supus unor teste dure în următoarele săptămâni, iar găsirea unei soluţii la problemele actuale din Irak va dura ani de zile şi nu luni. Guvernul interimar, care va prelua suveranitatea ţării la 1 iulie, are nevoie urgentă de ajutorul şi susţinerea ţărilor vecine, de generozitatea creditorilor şi de sprijinul puternic şi constant al Consiliului de Securitate şi al Naţiunilor Unite", a afirmat L. Brahimi. 

Emisarul ONU a precizat că restabilirea securităţii în Irak, unde, în 2003, au murit 500 de militari americani în atacurile de gherilă, este o problemă care nu poate fi rezolvată doar prin mijloace militare. "Este nevoie de o soluţie politică. Guvernul interimar va trebui să poarte discuţii referitoare la o soluţie politică. Va trebui să se consulte cu cei care au criticat fostul Guvern în anul care a trecut", a subliniat oficialul ONU. 

Consiliul de Securitate al ONU a adoptat, la 8 iunie a.c., în unanimitate, proiectul de rezoluţie americano-britanic asupra transferului suveranităţii către Irak începând cu 30 iunie. Această rezoluţie descrie transferul de putere către irakieni detaliind etapele ce vor să conduce la organizarea de alegeri până în ianuarie 2005 şi condiţiile în care trupele coaliţiei vor rămâne în Irak.

"Adoptarea în unanimitate a proiectului de rezoluţie americano-britanic asupra transferului de suveranitate către Irak este o etapă importantă pentru noul Irak", a declarat primul ministru britanic Tony Blair. 

"Odată cu votul de astăzi, noi marcăm o etapă importantă. Această rezoluţie afirmă clar că suveranitatea Irakului va fi întreagă şi că guvernul irakian va avea autoritatea să ceară şi să refuze orice asistenţă, inclusiv în domeniul securităţii", a declarat ambasadorul Statelor Unite la ONU, John Negroponte, viitorul ambasador american în Irak. 

Secretarul general al Organizaţiei Naţiunilor Unite, Kofi Annan, a salutat adoptarea în unanimitate de către Consiliul de Securitate al ONU a noii rezoluţii privind Irakul. "Cred că s-a ajuns la o rezoluţie care este echitabilă şi justă şi consider că toate părţile trebuie să fie capabile să lucreze în baza acestui document", a afirmat Kofi Annan în cadrul unei conferinţe de presă după votul Consiliului de Securitate al ONU. "Sunt de părere că rezoluţia este completă. Noi acţionăm în realitatea concretă şi ştim că există riscuri, dar există şi anumite limite pe care trebuie să ni le impunem", a mai afirmat Kofi Annan, care a retras toate echipele ONU din Irak în săptămânile care au urmat atentatului. "Avem nevoie de un mediu care să ne ofere o mobilitate şi o flexibilitate care să ne permită să ne desfăşurăm activitatea. Nu cerem o securitate sau o garanţie de 100%", a subliniat Kofi Annan.

*

Potrivit unor oficiali britanici, procurorii care se ocupă cu pregătirea dosarului de acuzare în cazul lui Saddam Hussein nu dispun de martori şi de dovezi pentru a demonstra că fostul dictator irakian este responsabil pentru o serie de atrocităţi, ei afirmând că nici unul dintre cei 40 de demnitari ai fostului regim, arestaţi de coaliţie, nu este dispus să depună mărtuire împotriva lui Saddam Hussein. "Le este frică. Saddam Hussein poate că este în închisoare, dar ceilalţi deţinuţi ştiu din experienţă că, dacă ar depune mărtuie, ar atrage răzbunare asupra familiilor lor", a precizat unul dintre oficiali. Acesta a mai afirmat că fostul dictator a ascuns toate dovezile scrise care atestau responsabilitatea sa directă în comiterea de crime de război şi crime împotriva umanităţii. "Saddam Hussein era prea abil, astfel că toate deciziile erau filtrate până la nivelele inferioare, îngreunând demonstrarea responsabilităţii sale directe", a adăugat oficialul britanic. 

Saddam Hussein a fost capturat de forţele americane la Tikrit, la 13 decembrie 2003 şi va fi judecat, ca şi ceilalţi membri ai fostului regim, de un tribunal special irakian. El este acuzat de persecutarea şiiţilor din sudul Irakului, în anii '80 şi '90, precum şi de crime de război, în timpul conflictului din Kuweit. De asemenea, Iranul pregăteşte un dosar împotriva sa, pentru torturarea prizonierilor iranieni în timpul războiului dintre cele două ţări, în perioada 1980-1988.

Pe de altă parte, avocaţii fostului preşedinte irakian au acuzat Statele Unite că îi împiedică să-şi vadă clientul şi au ameninţat că vor da în judecată administraţia americană. Echipa de avocaţi care se ocupă de apărarea lui Saddam Hussein a anunţat, într-un comunicat publicat la Amman, că a cerut autorităţilor americane "să stabilească o dată pentru o întâlnire cu preşedintele irakian". În caz contrar, avocaţii intenţionează "să ia măsurile legale necesare împotriva oricărui responsabil american care îi obstrucţionează acţiunile, în conformitate cu legislaţia Statelor Unite, care oferă administraţiei un termen de 20 de zile pentru a răspunde unei solicitări de acest fel". 

Echipa de avocaţi, formată din 20 de jurişti, printre care şi americanul Curtis Francis Doebbler, a transmis un mesaj comitetului Internaţional al Crucii Roşii (CICR), prin care solicită ajutorul organizaţiei şi un raport referitor la starea de sănătate a lui Saddam Hussein de la data capturării lui de trupele americane, la 13 decembrie 2003. "Am încercat în numeroase rânduri să contactăm Administraţia americană pentru a invoca prevederile Convenţiei de la Geneva şi a-l întâlni pe preşedintele irakian ca să ne informăm în legătură cu starea sănătăţii sale. Conducerea americană ne-a împiedicat să-l vedem până în prezent", se precizează în mesaj. 

Saddam Hussein va fi judecat de un Tribunal penal irakian, înfiinţarea acestei instanţe fiind anunţată în decembrie 2003. Cu toate acestea, nu a fost încă fixată o dată pentru începerea procesului. Fostul preşedinte irakian beneficiază de statutul de prizonier de război, în conformitate cu prevederile Convenţiei de la Geneva, care-i permit să primească vizitele CICR, să trimită scrisori şi să nu fie supus la rele tratamente.

*

Invazia americană în Irak va determina unele state să îşi creeze forţe de descurajare credibile, pentru a preveni acţiuni similare împotriva lor, avertizează un raport publicat la 9 iunie a.c., de Institutul Internaţional de Cercetare pentru Pace de la Stockholm (SIPRI). 

"Performanţele noilor echipamente militare şi ale tacticilor utilizate în Irak vor incita ţări din anumite regiuni ale lumii să imite Statele Unite, în timp ce altele vor apela la reacţii «asimetrice», cum ar fi terorismul", a declarat Alyson Bailes, directorul SIPRI, instituţie care publică anual un raport referitor la politicile de securitate internaţională, la armament şi la situaţia conflictelor existente pe plan mondial. În analiza elaborată pentru anul 2003, SIPRI refuză să se pronunţe în legătură cu consecinţele de durată ale războiului din Irak asupra proliferării armelor de distrugere în masă. Raportul apreciază că unele state candidate la cursa înarmării "s-ar putea convinge că singurul mijloc de a evita să devină victimele unei schimbări de regim este să obţină o forţă de descurajare credibilă". 

În mod paradoxal, cooperarea internaţională în materie de neproliferare continuă mai ales pentru că în unele cazuri (Iran, Libia şi Coreea de Nord) există indicii solide privind existenţa unor programe de dezvoltare a armelor de distrugere în masă, a remarcat A. Bailes. "Multe alte state au optat pentru soluţii mai puţin violente", a adăugat ea, referindu-se la recentul angajament asumat de autorităţile libiene în legătură cu renunţarea la arsenalul de distrugere în masă. 

Conform raportului, războiul din Irak, "unul dintre cele mai controversate conflicte ale istoriei moderne", a demonstrat că orice intervenţie, nu neapărat militară, reprezintă "un pariu riscant". Implicate în Irak, Statele Unite sunt obligate să lupte pe încă două fronturi, în lumea arabă şi în Europa, unde trebuie să depună eforturi pentru a restabili încrederea populaţiei. "Impactul războiului din Irak în regiune a fost limitat din punctul de vedere al escaladării conflictelor, dar şi în ceea ce priveşte influenţa pozitivă asupra «democraţiei arabe». Este posibil ca războiul să fi exacerbat problema terorismului internaţional, prin crearea unui nou front în Irak şi prin alimentarea resentimentelor arabilor şi musulmanilor", se subliniază în raportul SIPRI. 

Europa a fost afectată de divergenţele transatlantice apărute din cauza conflictului din Irak, de disensiunile dintre membrii NATO, precum şi de cele apărute între "cei 15" sau între statele Uniunii extinse. Statele Unite, membru fondator al Alianţei Nord-Atlantice, în cadrul căreia beneficiază de o influenţă importantă, au depus eforturi pentru a crea "coaliţii pe bază de voluntariat" în locul unora bazate pe politici sau parteneriate vitale, adaugă SIPRI. Conform raportului, Organizaţia pentru Securitate şi Cooperare în Europa (OSCE) este mai mult decât oricând "în căutare de pertinenţă şi utilitate". 

În încheiere, SIPRI apreciază că "statele aparţinând familiei democraţiilor din emisfera de nord nu par să fi găsit, în primii ani ai secolului XXI, o modalitate care să le apropie sau să le unească".

 

4. Lucrările summit-ului G8

 

Potrivit analiştilor, organizatorii summit-ului G8, care s-a desfăşurat, în perioada 8-10 iunie a.c., la Sea Island, şi-au propus să recreeze coeziunea dintre cele opt puteri cu privire la Irak şi să marcheze intenţia de colaborare a statelor, pentru prima dată de la începutul războiului în această ţară. Miniturneul efectuat de preşedintele american, George W. Bush, în Italia şi Franţa, cu ocazia aniversării a 60 de ani de la Debarcarea din Normandia, a pregătit terenul pentru o demonstraţie de unitate şi pentru adoptarea rapidă a unei rezoluţii ONU, percepută drept ultima şansă de ieşire a Irakului din haos. 

Lucrările summit-ului G8 (Statele Unite, Japonia, Germania, Marea Britanie, Franţa, Italia, Canada şi Rusia) au abordat chestiunile legate de terorism şi securitate, situaţia din Irak, precum conflictul israeliano-palestinian sau problema armamentului coreean. 

Liderii G8 au salutat decizia Consiliului de Securitate al ONU de a adopta în unanimitate rezoluţia referitoare la Irak. "Votul Consiliului de Securitate al Naţiunilor Unite reprezintă o victorie importantă pentru irakieni. Comunitatea internaţională a demonstrat că este alături de poporul irakian. Consiliul de Securitate susţine Guvernul interimar, alegerile libere şi forţa multinaţională", a declarat preşedintele american, George W. Bush. "Noi susţinem cu fermitate ideea unei societăţi libere, având în vedere contextul actual al urii şi intoleranţei", a subliniat el. 

"Fără nici o exagerare, pot spune că este vorba despre un mare pas înainte", a declarat preşedintele rus, Vladimir Putin, salutând "dialogul constructiv din cadrul Consiliului de Securitate". "Fireşte, va mai trece o perioadă până se va produce o schimbare reală în Irak, dar sosise momentul adoptării unui astfel de document", a adăugat liderul rus. 

Cancelarul german, Gerhard Schroeder, a afirmat că noua rezoluţie va conferi "mai multă stabilitate şi va oferi mai multe oportunităţi poporului irakian". 

"Rezoluţia conţine tot ceea ce am dorit şi deschide calea către democratizarea Irakului", a subliniat, la rândul său, premierul italian, Silvio Berlusconi. 

Votul reprezintă "sfârşitul unei lungi perioade dificile în cadrul Consiliului de Securitate şi sper că acest lucru va marca începutul unei cooperări puternice", a declarat Romano Prodi, preşedintele Comisiei Europene. 

Potrivit ministrului japonez de externe, Yoriko Kawaguchi, "rezoluţia demonstrează clar că în Irak va fi format un Guvern suveran şi că procesul politic a intrat într-o nouă etapă". "Japonia salută acest vot şi apreciază eforturile depuse de membrii Consiliului de Securitate, printre care Statele Unite, Marea Britanie şi România", a precizat Y. Kawaguchi. 

Preşedintele francez, Jacques Chirac, a exprimat rezerve în legătură cu o eventuală intervenţie NATO în Irak, susţinută de Statele Unite. "Nu cred că vocaţia NATO include o intervenţie în Irak. Nu cred că o astfel de intervenţie ar fi oportună", a spus J. Chirac. Preşedintele american, George W. Bush, solicitase anterior o mai mare implicare a Alianţei Nord-Atlantice în eforturile de stabilizare a Irakului. "Am discutat (...) despre participarea NATO şi suntem convinşi că Alianţa trebuie să se implice. Vom colabora cu prietenii noştri din NATO, astfel încât organizaţia să-şi menţină măcar rolul actual şi sperăm că acesta va fi extins într-o anumită măsură", a declarat preşedintele SUA.

*

Liderii G8 au ratificat un acord pentru extinderea iniţiativei destinate controlării traficului cu materiale ce servesc la fabricarea armelor de distrugere în masă, precizând că aceasta este cea mai importantă iniţiativă adoptată vreodată de G8. Iniţiativa pentru neproliferarea armelor de distrugere în masă (ISP) este un proces diferit de Parteneriatul pentru neproliferarea armelor de distrugere în masă, fiind lansată în 2003 de către preşedintele american, George W. Bush. În cadrul iniţiativei, statele care au aderat adoptă măsuri practice de control a materialelor şi echipamentelor care pot servi la dezvoltarea acestui tip de arme. Ea prevede în special intensificarea cooperării şi schimbului de informaţii, în vederea interceptării transporturilor suspecte, pe cale maritimă, aeriană şi terestră. Cu ocazia unei reuniuni desfăşurate la Cracovia (Polonia), la sfârşitul lunii mai a.c., Rusia a decis să adere la ISP, numărul statelor partenere fiind, în prezent, de 80. 

De asemenea, liderii G8 au anunţat că alte şapte ţări au aderat la Parteneriat, acestea fiind Australia, Noua Zeelandă, Coreea de Sud, Belgia, Danemarca, Irlanda şi Republica Cehă. Parteneriatul pentru neproliferarea armelor de distrugere în masă a fost lansat cu ocazia summit-ului G8 de la Kananaskis (Canada), din 2002. Acesta vizează susţinerea financiară a măsurilor destinate combaterii proliferării arsenalului interzis, în special distrugerii materialelor nucleare care provin de la rachetele fostei Uniuni Sovietice. Cu ocazia precedentului summit G8 de la Evian (Franţa), Norvegia, Polonia, Elveţia, Finlanda şi Suedia au decis să se alăture parteneriatului. Odată cu aderarea a încă şapte ţări, numărul statelor partenere va fi de 20. 

De asemenea, liderii G8 au lansat un nou plan de acţiune destinat ameliorării securităţii transporturilor terestre, maritime şi aeriene. Eventualitatea comiterii de atentate reprezintă în continuare o ameninţare serioasă la adresa pasagerilor şi a comerţului mondial. În document este subliniată în special necesitatea respectării legislaţiei fiecărei ţări, în materie de protejare a vieţii private. 

Membrii G8 încearcă să adopte măsuri în vederea protejării pasagerilor şi mărfurilor, fără a afecta mişcările transfrontaliere. Potrivit Iniţiativei pentru deplasările internaţionale sigure şi facilităţi (SAFTI), "membrii G8 susţin ameliorarea normelor, o modernizare a procedurilor şi schimbul de informaţii, pentru contracararea ameninţărilor, reducerea costrurilor şi garantarea circulaţiei eficiente şi sigure a pasagerilor şi a mărfurilor". "Recunoaştem urgenţa cooperării pentru contracararea ameninţării teroriste, într-un cadru ce respectă deplin drepturile statelor de a efectua controale la frontiere, legislaţiile naţionale şi obligaţiile internaţionale privind respectarea vieţii private", se precizează în comunicat. 

Caracterul dificil al acestui ultim punct a fost ilustrat recent de negocierile îndelungate dintre Statele Unite şi Uniunea Europeană, referitoare la transmiterea, de către companiile aeriene, a informaţiilor private despre pasagerii care călătoresc în Statele Unite.

*

Statele Unite au încercat fără succes să îi convingă pe ceilalţi parteneri din cadrul G8 să anuleze o mare parte a datoriei irakiene, dar, în pofida a numeroase declaraţii optimiste, liderii prezenţi la lucrări nu au stabilit valoarea exactă a creanţelor care vor fi anulate. 

Pe de o parte, Statele Unite, cărora Irakul nu le datorează o sumă mare, cer anularea a 80-90% din datorii, care în 20 de ani au atins valoarea de 120 de miliarde de dolari, iar, pe de altă parte, principalii creanţieri ai Irakului apreciază că administraţia americană este foarte generoasă cu banii altora. Franţa şi Germania sunt dispuse să anuleze doar jumătate din creanţele irakiene, iar Rusia ar fi de acord cu anularea a două treimi din această datorie. Pentru moment, Japonia nu s-a pronunţat în legătură cu valoarea creanţelor care vor fi anulate şi numai Canada a declarat că va renunţa la toată suma pe care i-o datorează Irakul, adică doar 750 de milioane de dolari. 

Documentul oficial de parteneriat între G8 şi statele care fac parte din "Marele Orient Mijlociu", iniţiativă a preşedintelui SUA, publicat la 9 iunie a.c., s-a limitat să afirme că reducerea datoriei este esenţială şi trebuie decisă, în 2004, în concordanţă cu analiza Fondului Monetar Internaţional (FMI). Franţa consideră că s-a ajuns la un acord privind anularea substanţială a datoriei irakiene. "În document, este prevăzută ideea anulării substanţiale a datoriei. Acest lucru ne convine pentru că înseamnă circa 50% din datorie", au afirmat reprezentanţii francezi. 

Administraţia americană îşi susţine solicitările într-un raport confidenţial pe care FMI l-a trimis ţărilor creditoare şi în care, potrivit unui oficial american, anticipează anularea unei mari părţi a datoriei. În acest moment, toţi membrii Clubului de la Paris, care au acordat împrumuturi Irakului, analizează raportul FMI. "Documentul FMI se referă la necesitatea anulării a circa 66-67% din datorie. Negocierile se vor concentra asupra anulării unei părţi cât mai mari din creanţe", a precizat un oficial canadian. 

*

Potrivit analiştilor, summit-ul G8 s-a angajat să continue eforturile de pace în conflictul israeliano-palestinian, dar nu a propus nici o idee nouă, ceea ce reprezintă o poziţie minimalistă, care reflectă divergenţele dintre americani şi europeni. 

Comunicatul publicat la încheierea reuniunii marilor puteri de la Sea Island, a anunţat drept unică iniţiativă o reuniune a Cvartetului SUA-ONU-Rusia-UE, la o dată nedeterminată (dar până la sfârşitul lunii în curs) şi într-un loc neprecizat din Orientul Mijlociu. Cvartetul este iniţiatorul planului de pace supranumit "foaia de parcurs", care prevede crearea statului palestinian în principiu până la sfârşitul anului 2005. Dar, potrivit diplomaţilor americani, reuniunea nu se va ţine nici măcar la nivelul miniştrilor de externe, ci al acelor adjuncţi însărcinaţi cu această problemă, şi care se întrunesc oricum în mod regulat. 

Analiştii apreciază că "foaia de parcurs" a rămas până acum literă moartă, iar SUA încearcă să convingă comunitatea internaţională, care nu-şi poate reprima scepticismul, că planul de separare unilaterală de palestinieni al premierului Ariel Sharon va permite deblocarea situaţiei. 

Comunicatul G8 reia în esenţă poziţiile deja exprimate la 4 mai a.c. de Cvartet, salutând planul israelian de retragere din Fâşia Gaza şi parţial din Cisiordania şi exprimându-şi dorinţa ca acest plan să se finalizeze cu reglementarea globală preconizată de "foaia de parcurs". Analiştii consideră că "marile puteri îşi exprimă obişnuitele dorinţe pioase, chemând părţile să pună capăt oricărui act de violenţă şi să-şi respecte obligaţiile". Nivelul minim de atenţie acordat acestui subiect contrastează cu ceea ce s-a întâmplat la alte summit-uri, unde conflictul israeliano-palestinian s-a aflat în prim plan, precum cel de la Kananaskis (Canada) din anul 2002, unde voinţa preşedintelui George W. Bush de a-l îndepărta de pe scena politică pe preşedintele Autorităţii Naţionale Palestiniene, Yasser Arafat, a provocat intense dezbateri. De dată aceasta, preşedintele SUA nici măcar nu a evocat conflictul în conferinţa de presă finală, dominată de situaţia din Irak şi de planurile sale de a contribui la democratizarea lumii arabo-musulmane. 

O serie de lideri europeni s-au alarmat de acest dezinteres aparent al Statelor Unite într-un dosar în care influenţa lor este decisivă. Potrivit preşedintelui Comisiei Europene, Romano Prodi, conflictul israeliano- palestinian, "mama tuturor conflictelor", rămâne, împreună cu Irakul, principalul subiect de îngrijorare în Orientul Mijlociu. Preşedintele Jacques Chirac a apreciat că relansarea procesului de pace trebuie sprijinită mai intens: "Trebuie să accelerăm, chiar să impunem aplicarea foii de parcurs", a subliniat el. În rezonanţă cu şeful executivului UE, preşedintele francez a apreciat că progresele în vederea reglementării acestui conflict constituie "un preambul pentru a obţine orice fel de reformă în regiune". 

*

Potrivit analiştilor, Vladimir Putin a avut o atitudine moderată la summit-ul G8 de la Sea Island, susţinând politica lui George W. Bush faţă de Irak, dar fără a fi de acord în totalitate cu implicarea NATO sau cu reducerea datoriei irakiene. Cu doi ani înainte de a prelua preşedinţia G8, Rusia încearcă să menţină echilibrul între continuarea bunelor relaţii cu Statele Unite şi eventuale concesii care să nu fie în defavoarea sa. 

Preşedintele rus nu a ezitat să îi ia apărarea omologului său american, criticat pentru politica sa în Irak. "Este vorba despre politică internă. Adversarii politici ai lui George W. Bush nu au dreptul moral de a critica acţiunea acestuia, pentru că în timpul mandatului democrat au procedat la fel. Să ne amintim de bombardarea Iugoslaviei în timpul lui Bill Clinton", a afirmat V. Putin. 

Rusia a aprobat iniţiativa G8 de reformare a Orientului Mijlociu, dar a insistat că Statele Unite trebuie să evite impunerea unor reforme din exterior. În plus, Rusia a refuzat să contribuie la fondul de 100 de milioane de dolari destinat promovării democraţiei. În acelaşi timp, liderul rus nu a fost de acord cu ideea Statelor Unite de anulare aproape totală a creanţelor pe care le are Irakul. Rusia acceptă anularea unei părţi substanţiale din suma de 8,5 miliarde de dolari pe care i-o datorează Irakul, dar în anumite condiţii şi nu până la sfârşitul anului 2004.

